Harry Potter and the Prisoner of Azkaban (filem)

Harry Potter lan Tahanan Azkaban utawa Harry Potter and the Prisoner of Azkaban yaiku sawijing filem taun 2004 kang nyritakaké lakoné Harry Potter ing taun kaping 3 ing Sekolah Sihir Hogwarts. Para paraga kang main ing rong filem sadurungé uga padha main manèh ing filem iki, kajaba paraga Dumbledore  kang aktor sadurungé yaiku Richard Harris digantèni Michael Gambon, jalaran Harris wis tilar donya. Filem iki kaarahaké déning Alfonso Cuarón, lan filem iki kaloka minangka filem kang luwih dark tinimbang séri sadurungé.

 Laku carita 
Sawisé Harry nesoni Bibi Marge lan ora sengaja njalarani bibiné ngembang, banjur Harry minggat saka omahé kulawarga Dursley. Harry numpak Bis Satriya kanggo lunga menyang The Leaky Cauldron lan dhèwèké ketemu karo Mantri Sihir, Cornelius Fudge. Fudge ngandhani yèn Bibi Marge wis kasil dikempèské lan Harry ora bakal kena ukuman. Kamantrèn Sihir prasaja namung nggatèkaké tumrap kaslametané Harry, awit rikala iku lagi ramé kabar manawa rajapati aran Sirius Black kasil ucul saka pakunjaran sihir Azkaban. Kabar kang sumebar mratélakaké manawa Black iku minangka kanca kenthel kulawarga Potter lan minangka waliné Harry Potter, nanging Black kiyanat marang kulawargané Potter kanggo gabung marang Lord Voldemort, kang ora liya yaiku rajapati kang kasil matèni wong tuwané Harry. Kabar kang sumebar uga ngandharaké manawa Black iku kang wis matèni kancané dhéwé, yaiku aran Peter Pettigrew.

Harry, Ron, lan Hermione bali menyang Hogwarts lan mrangguli manawa sekolahé saiki dijaga ketat déning Dementor awit kabar uculé Black saka Azkaban. Dementor iku sawijinig makluk jahat kang ngreksa pakunjaran Azkaban lan bisa nyerot rasa bungahé uwong. Makluk iki uga kang njalarani Harry semaput nalika numpak sepur Hogwarts Express, nanging begjané ana Prof. Remus Lupin, guru anyar Ngèlmu Rumeksa saka Sihir Ireng kang ngandhani manawa Harry iku luwih ringkih kenèkan upadayané Dementor jalaran Harry nduwèni kenangan tulus kang medèni ing mangsa kepungkur.

Cekaking carita, Lupin lan Black ngandharaké sapa sajatiné Pettigrew. Pettigrew iku wong kang sajatiné kiyanat marang wong tuwané Harry. Harry nyegah Black lan Lupin nalika karoné arep matèni Pettigrew. Harry préntah supaya Pettigrew lunga menyang Hogwarts kanggo ngandharaké apa kang wis kasunyatané amrih ngresiki jenengé Sirius. Nanging nalikané arep padha bali menyang Hogwarts, katon rembulan purnama kang njalari Lupin malih dadi manungsa srenggala. Pettigrew kasil ucul lan Dementor mara nyerang Harry lan Sirius. Harry lan Sirius kasil slamet jalaran kareksa mantra Patronus kang pinercaya patron iku saka bapaké Harry.

Banjur nalika tangi, Harry wis mapan ana kastil Hogwarts lan Black kasil dicekel. Mula kanggo nylametaké Black, banjur Harry lan Hermione migunakaké Piranti kanggo Malik Wektu lan wiwit nindakaké lelungan menyang mangsa kang wis kepungkur. Pungkasané Harry lan Harmione kasil nylametaké Sirius lan nunggang Buckbeak.

 Èfèk visual lan mirunggan 
Tim kang mligi ngurusi bab èfèk visual utama ing filem iki yaiku Industrial Light & Magic (ILM) lan Framestrore, wondéné kang nggawé matéri VFX tambahan yaiku The Moving Picture Company, Cinesite, lan Double Negative.

Ing wiwitan, Cuarón kepéngin ngganti CGI mawa bonéka. Dhèwèké malah wis nyéwa bonéka master Basil Twist lan nyoba-nyoba bonéka ing jeron banyon kanggo nyumurupi kepriyé laku obahé Dementor. Nalika ditès lan dijupuk gambaré mawa laku kang alon, tundhoné dimangertèni yèn cara iku ora praktis. Pangawas èfèk visual Tim Burke lan Roger Guyett, tim Industrial Light & Magic VFX, lan Temime padha makarya bebarengan kanggo nggarap Dementor.

 Pambabaran 

 Marchandise 
Filem Prisoner of Azkaban iki dadi salah sawijining barang kang bisa ngasilaké bathi kang saèmper kaya rong filem sadurungé. Mula saka iku, vèrsi video game saka filem iki karumpaka déning EA UK lan dirilis ing Amérika Lor tanggal 25 Mèi 2004 lan ing Éropah tanggal 29 Mèi 2004. Saliyané iku, Mattel uga ngrilis blabag dolanan Harry Potter Championship Quidditch lan action figure. Banjur LEGO nyusul ngrilis merchandise wujud Knight Bus, Shrieking Shack, lsp. Marchandise iki uga minangka nerusaké sèri sèt ing filem sadurungé.

 Rilis ing biyoskup 
Harry Potter and the Prisoner of Azkaban nggelar acara pambabaran wiwitan ing Radio City Music Hall, New York rikala tanggal 23 Mèi 2004, banjur uga ing Leicester Square, London rikala 30 Mèi 2004. Filem iki banjur dibabar resmi ing Inggris tanggal 31 Mèi 2004 lan ing Amérikah Sarékat tanggal 4 Juni 2004.

 Sarana médhia omah 
Harry Potter and the Prisoner of Azkaban uga dirilis ing manéka warna wujud sarana, ing sepisanané dibabar ing wujud VHS lan DVD. Banjur kasusul 2 disk mligi kang kababar ing DVD lan Blu-ray. Saliyané iku, filem iku uga cumawis ing wujud Ultra HD Blu-ray (4K).

 Paraga 

 Daniel Radcliffe minangka Harry Potter
 Rupert Grint minangka Ronald Weasley
 Emma Watson minangka Hermione Granger
 Michael Gambon minangka Albus Dumbledore
 Gary Oldman minangka Sirius Black
 Maggie Smith minangka Minerva McGonagall
 Alan Rickman minangka Severus Snape
 David Thewlis minangka Remus Lupin
 Robbie Coltrane minangka Rubeus Hagrid
 Emma Thompson minangka Sybill Trelawney
 Warwick Davis minangka Filius Flitwick
 David Bradley minangka Argus Filch
 Robert Hardy minangka Cornelius Fudge
 Tom Felton minangka Draco Malfoy
 Richard Griffiths minangka Vernon Dursley
 Fiona Shaw minangka Petunia Dursley
 Harry Melling minangka Dudley Dursley
 Pam Ferris minangka Bibi Marge
 Timothy Spall minangka Peter Pettigrew
 Julie Christie minangka Madam Rosmerta
 Mark Williams minangka Arthur Weasley
 Julie Walters minangka Molly Weasley
 Matthew Lewis minangka Neville Longbottom
 James Phelps minangka Fred Weasley
 Oliver Phelps minangka George Weasley
 Chris Rankin minangka Percy Weasley
 Bonnie Wright minangka Ginny Weasley
 Devon Murray minangka Seamus Finnigan
 Joshua Herdman minangka Gregory Goyle
 James Waylett minangka Vincent Crabbe
 Lee Ingleby minangka Stan Shunpike
 Dawn French minangka Nyonya Gemuk
 Geraldine Somerville minangka Lily Potter
 Adrian Rawlins minangka James Potter
 Peter Best minangka Walden MacNair (legojo)
 Lenny Henry (suara) minangka kepala mengkerut (ing bis satriya)

 Deleng uga 

 Harry Potter and the Sorcerer's Stone (filem)
Harry Potter and the Chamber of Secrets (filem)

 Harry Potter and The Goblet of Fire (filem)
 Harry Potter and the Order of the Phoenix (filem)

 Rujukan 

Kategori:Harry Potter
Kategori:Filem
Kategori:Fantasi